
Okresný súd Prešov 34C/2/2024 8124200440 14. 05. 2024 JUDr. Peter Uhrinovský, PhD. ECLI:SK:OSPO:2024:8124200440.2
ROZSUDOK V MENE SLOVENSKEJ REPUBLIKY -234C/2/2024 Okresný súd Prešov sudcom JUDr. Petrom Uhrinovským, PhD. v právnej veci žalobcu A. B., nar. XX.X.XXXX, bytom A. XXXX/XX, XXX XX C., proti žalovanej D. B., nar. X.X.XXXX, bytom A. E. XXXX/ XX, XXX XX B., o zrušenie bezpodielového spoluvlastníctva manželov počas trvania manželstva, takto rozhodol: -234C/2/2024 I. Zrušuje bezpodielové spoluvlastníctvo manželov žalobcu A. B., nar. XX.X.XXXX a žalovanej D. B., nar. X.X.XXXX, ktoré vzniklo dňa XX.X.XXXX uzatvorením manželstva zapísaného v knihe manželstiev matričného úradu F. G., vo zväzku číslo X, ročník 2018, na strane XXX, pod poradovým číslom XX. II. Žalobcovi nárok na náhradu trov konania nepriznáva. odôvodnenie: -234C/2/2024 1. Žalobca sa žalobou doručenou súdu dňa 17.1.2024 domáhal zrušenia bezpodielového spoluvlastníctva manželov počas trvania manželstva z dôvodu, že žalovaná ako jeden z manželov získala oprávnenie na podnikateľskú činnosť. 2. Žalovaná vo svojom písomnom podaní doručenom súdu dňa 12.2.2024 uviedla, že s podanou žalobou súhlasí ako aj dôvodmi v nej uvedenými, pričom zároveň vyjadrila súhlas s rozhodnutím veci bez nariadenia pojednávania. 3. Žalobca v podanej žalobe zároveň uviedol, že súhlasí s rozhodnutím veci bez nariadenia pojednávania a o trovách konania navrhol rozhodnúť tak, že žiadna zo strán nemá nárok na náhradu trov konania. 4. S poukazom na to, že obe strany sporu postupom podľa § 177 ods. 2 písm. b) zákona č. 160/2015 Z. z. Civilný sporový poriadok v znení neskorších právnych predpisov (ďalej aj ako „CSP“) súhlasili s prejednaním veci bez nariadenia pojednávania, súd nenariaďoval pojednávanie na prejednanie tejto veci a určil termín verejného vyhlásenia tohto rozsudku. 5. Z písomných vyjadrení strán sporu a z vykonaného dokazovania listinnými dôkazmi, ktoré sú súčasťou súdneho spisu, súd zistil nižšie uvedený skutkový stav.
5.1. Zo sobášneho listu zo dňa X.X.XXXX vyplýva, že strany uzavreli manželstvo dňa XX.X.XXXX, pričom ich manželstvo je zapísané v knihe manželstiev matričného úradu F. G., a to vo zväzku číslo X, ročník XXXX, na strane XXX, pod poradovým číslom XX. Rozvodové konanie u strán neprebieha. 5.2. Z výpisu zo živnostenského registra č. XXX-XXXXX vedený v registri Okresného úradu Prešov mal súd za preukázané, že žalovaná získala oprávnenie na podnikateľskú činnosť, ktorú prevádzkuje pod obchodným menom D. B., IČO: XX XXX XXX, a to pre tieto predmety podnikania (-) Poskytovanie služieb rýchleho občerstvenia v spojení s predajom na priamu konzumáciu, prevádzkovanie výdajne stravy, (-) Mimoškolská vzdelávacia činnosť, všetky s dňom vzniku oprávnenia 12.1.2024. 6. Na vyššie zistený a opísaný skutkový stav súd aplikoval tieto právne normy platné a účinné k dňu vyhlásenia tohto rozsudku, ak ďalej nie je uvedené inak (zistil nižšie uvedený právny stav): 6.1. Podľa § 148a ods. 2 Občianskeho zákonníka súd na návrh zruší bezpodielové spoluvlastníctvo manželov v prípade, že jeden z manželov získal oprávnenie na podnikateľskú činnosť. Návrh môže podať ten z manželov, ktorý nezískal oprávnenie na podnikateľskú činnosť. Pokiaľ toto oprávnenie majú obaja manželia, môže návrh podať ktorýkoľvek z nich. 7. V zmysle zisteného skutkového a právneho stavu súd takto vec právne posúdil a rozhodol nižšie uvedeným spôsobom a na základe nižšie uvedených úvah. 8. So získaním oprávnenia na podnikateľskú činnosť zákon spája vznik oprávnenia na zrušenie bezpodielového spoluvlastníctva manželov súdom. Podmienkou je, aby jeden z manželov získal oprávnenie na podnikateľskú činnosť. Aktívnu legitimáciu na podanie žaloby zákon priznáva tomu z manželov, ktorý nie je podnikateľom. V prípade, keď sú podnikateľmi obaja manželia, žalobu môže podať ktorýkoľvek z nich. Súd v konaní zisťuje len to, či v prejednávanej veci jeden z manželov (alebo obaja) získal oprávnenie vykonávať podnikateľskú činnosť a či žalobu podala na to oprávnená osoba. V prípade, keď sú tieto formálne predpoklady splnené, súd musí bezpodielové spoluvlastníctvo zrušiť. 9. V tomto prípade bolo preukázané, že žalovaná získala oprávnenie na podnikateľskú činnosť. Žalobca je tak osobou oprávnenou na podanie takejto žaloby. Nakoľko došlo k splneniu všetkých predpokladov potrebných k zrušeniu bezpodielového spoluvlastníctva manželov podľa § 148a ods. 2 Občianskeho zákonníka, tak súd zrušil bezpodielové spoluvlastníctvo manželov, tak ako je uvedené vo výroku tohto rozsudku. 10. O nároku na náhradu trov konania súd rozhodol podľa § 262 ods. 1 CSP v spojení s § 255 ods. 1 CSP, a to v rozhodnutí, ktorým sa konanie končí a podľa zásady úspechu v spore. Žalobca bol v konaní úspešný v celom rozsahu, a preto podľa zásady úspechu v spore mu vznikol nárok na náhradu trov konania voči žalovanej, avšak vzhľadom na tú skutočnosť, že sa svojho nároku výslovne vzdal, súd rozhodol o nároku na náhradu trov konania tak, že žalobcovi nepriznal nárok na náhradu trov konania. Poučenie: -234C/2/2024 Proti tomuto rozsudku možno podať odvolanie v lehote 15 dní odo dňa jeho doručenia na Okresnom súde Prešov. V odvolaní sa uvedie ktorému súdu je určené, kto ho robí, ktorej veci sa týka, čo sa ním sleduje a uvedie sa spisová značka. Ďalej sa uvedie proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie musí byť podpísané a treba ho predložiť s potrebným počtom rovnopisov a s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Rozsah v akom sa rozhodnutie napáda
môže odvolateľ rozšíriť len do uplynutia lehoty na podanie odvolania. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

Zdroj: KAUZIS.SK – https://www.kauzis.sk/judikatura/r/ECLI:SK:OSPO:2024:8124200440.2 (dáta aktuálne k 8. 11. 2026). Záväzné je znenie zverejnené súdom.




